3 ชุมชนต้นแบบปลูกพืชสมุนไพรต้านโควิด-19 จังหวัดสงขลา
นายอนันต์ อักษรศรี รองอธิบดีกรมวิชาการเกษตร ในฐานะโฆษกกรมวิชาการเกษตร เปิดเผยว่า จากสถานการณ์โควิด -19 ทำให้พืชสมุนไพรโดยเฉพาะฟ้าทะลายโจร กระชายขาวและขิง เป็นที่ต้องการของตลาดเพิ่มขึ้น แต่พบว่าเกษตรกรในพื้นที่ภาคใต้ยังไม่นิยมปลูกพืชสมุนไพรทั้ง 3 ชนิดนี้ เนื่องจากไม่สามารถพัฒนาการผลิตให้เกิดรายได้แก่ชุมชนได้ กรมวิชาการเกษตร โดยสำนักวิจัยและพัฒนาการเกษตร เขตที่ 8 จังหวัดสงขลา จึงได้จัดทำโครงการ “ชุมชนต้นแบบ พืชสมุนไพรต้านโควิด -19” ซึ่งสนับสนุนให้ชุมชนผลิตพืชสมุนไพร  3 ชนิดคือ ฟ้าทะลายโจร กระชายขาวและขิง เพื่อนำไปสู่การพึ่งพาตนเองด้านสมุนไพรใช้เป็นยารักษาโรค ปลูกไว้บริโภคในครัวเรือน เป็นแหล่งกระจายพันธุ์และสร้างรายได้ให้แก่เกษตรกรในพื้นที่ภาคใต้จากการจำหน่ายผลผลิต ต้นพันธุ์และแปรรูปเป็นยาสมุนไพรบรรจุแคปซูลต่อไปสำหรับในพื้นที่ภาคใต้ตอนล่าง กรมวิชาการเกษตร มีการปลูกสมุนไพรทั้ง 3 ชนิดภายในศูนย์วิจัยและพัฒนาการเกษตรสงขลา ศูนย์วิจัยและพัฒนาการเกษตรพัทลุง ศูนย์วิจัยและพัฒนาการเกษตรตรัง ศูนย์วิจัยและพัฒนาการเกษตรสตูล ศูนย์วิจัยและพัฒนาการเกษตรปัตตานี ศูนย์วิจัยและพัฒนาการเกษตรยะลา และศูนย์วิจัยและพัฒนาการเกษตรนราธิวาส เพื่อเป็นแหล่งบริการพันธุ์และความรู้ให้แก่เกษตรกรในพื้นที่ สำหรับเกษตรกรที่สนใจสามารถสอบถามข้อมูลเพิ่มเติมได้ที่ศูนย์วิจัยและพัฒนาการเกษตร (ศวพ.จังหวัด) และสำนักวิจัยและพัฒนา การเกษตรเขตที่ 8 จังหวัดสงขลา โทรศัพท์ 0-7444-5905